26 Jaroj: La Verdaj Partioj kaj Esperanto (AVE):					Oktobro 2010

AVE estis fondita en Marto de 1984 en Liège (Belgio) okaze de la unua renkontiĝo de la Eŭropaj Verdaj Partioj.
El la fondintoj: Maire Mullarney (1922 - 2008, la koro de AVE, kunfondinto de la irlanda Verda Partio), Christopher Fettes (unua redaktoro de AVE-NOvajhoj, AVENO), Jean-Claude Thumerelle (unua sekretario),  Wolfgang Guenther, Ute Haas, Emilo Mas & Claude Rouget (kiu eldonis VERDire).  Je la kongreso en Zuriko 1991 Manfred Westermayer transprenis la AVE-sekretarion. 

En 2010 AVE havas ĉ. 350 membrojn tutmonde, parte ili estas verdaj partianoj, pleje simpatiantoj. Ni fieretas pri la atingitaj sukcesoj, sed bezonatas konstanta kunagado de multaj homoj, ĉar en la politiko validas nombroj. Por havi realajn sukcesojn necesas, ke multe pli da esperantistoj agadas en la Partioj. 

Kompreneble AVE kunlaboras ankaŭ kun diversaj Esperanto-Organizaĵoj kiel UEA, SAT, EEU kaj MAS; kaj regule AVE kontribuas pere de kunsidoj kaj prelegoj enkadre de iliaj kongresoj, ekz-e en Maribor (EEU 2007) pri la temo "Akvo kaj plastaĵoj".  Ni ankaŭ kunvenis enkadre de ekologiaj okazaĵoj kiel "Ekologio kaj Turismo" (Riga) kaj kunvenos 2009-08-22 okaze de "Ekotur" (Svitavy, organizanto P. Chrdle). Ekster la balotokampanja tempo ni laŭeble kunlaboras kun EDE. 
Rilate Eŭropunion, por subteni la atingon de federa sistemo, ni agas kunlabore kun EEU kaj samcele kun UFE (Unuiĝo de Federistoj Eŭropaj), reprezentata de Johano-Karlo Rinaldo.
La koncernajn dokumentojn vi trovos je www.verduloj.org. 

Verda Filozofio de AVE: 
Realigo de pensado kaj agado laŭ la principo, ke la vivo kaj ne (sole) la homo devas esti la centra kaj pivota punkto de ĉiu evoluo sur tiu ĉi planedo. 
Esperanto kiel internacia komunikilo per siaj ecoj "lingva neŭtraleco" kaj "mondvasta aplikebla facileco" adekvatas al la ekologia principo "Eta estas Bela".

Celoj de AVE:
*  Uzado kaj plivastigado de Esperanto kiel internacia komunikilo ene de Verda Movado, movado bazita sur ekologiaj, socialaj, baz-demokrataj kaj pacemaj principoj.
*  Peranta agado inter la Verda Movado kaj la Esperanto-Movado.
*  Enkonduki en la UEA-statuton la amendon, kiu metas la "ekologiajn necesojn kaj bezonojn, kiuj havas egalan intereson por ĉiuj popoloj" en la saman rangon kiel la nociojn de paco kaj de la Homaj Rajtoj kaj deklaras ilin bazo de la UEA-laboro.

AVE kunlaboras ekde 1984 kun la Eŭropaj Verdaj Partioj por respekti Esperanton kaj esplori ties potencialon; ni regule partoprenas la verdulajn kongresojn kaj prezentas Esperanton. AVE-anoj kunvenis enkadre de la kongresoj de Esperanto kaj de la Federacio de la Eŭropaj Verdaj Partioj.  Bonkvalita interpretado de la ĉefaj prelegoj i.a. en Esperanton  okazis 1991 je la unua Europa Kongreso de la Verdaj Partioj en Zuriko de Farjon de Lagatinerie kaj Claude Piron, kion ebligis niaj geamikoj el Francio kaj la svisa Verdulo Hans Beat Schaffner. Bedaŭrinde ni ankoraŭ ne estis sufiĉe multaj por daŭrigi tion. 
Dank' al la tutmondeco de Esperanto AVE-reprezentantoj partoprenas ankaŭ je la tutmondaj verdaj kongresoj (Canberra 2001, Nairobi 2007, Sao Paulo 2008). 
Jen kaj jen ni sukcesis: Kelkaj resolucioj subtenis Esperanton. 
Sur pluraj retejoj de Verdaj Parti-Organizaĵoj troviĝas ligo al Esperanto:
* la tradukoj de la Tutmonda Ĉarto (Canberra) www.globalgreens.info/globalcharter.php 
* la Europa Programo (Ghenevo 2006) 
* aktuala Manifesto 2009: www.europeangreens.eu
* la Junaj Verduloj prezentas sin ankaŭ en Esperanto kaj informas detale pri ties potencialo: www.gruene-jugend.de

Dum la 90-aj jaroj ĝis 25% de la verdaj Eŭro-Parlamentanoj subtenis Esperanton - laŭ la Pirlot-Listo.

1999: Francio - Verda Partio notis Esperanton en sia Eŭropa Programo sub "Lingva Politiko":
1. Esplori la uzadon de Esperanto kiel ponto-lingvo por la internacia komunikado.
2. Esplori la potencialon de Esperanto ene de la Eŭropa Unio.
3. Esperanto en lernejoj kiel elektebla lingvo.
Esperantistoj agadas en komisiono de Les Verts en Francio: lesverts.fr/article.php3?id_article=645

2002: La germana Verda Partio "Bündnis 90 / Die Grünen" akceptis nian amendon por la Baza Programo (p.158): "Sprachen sind ein schützenswertes Kulturgut und sollen auf allen Ebenen Europas gepflegt werden: Von den Dialekten, regionalen und Minderheitensprachen sowie nationalen Sprachen bis hin zu den übernationalen Sprachen."  En la diskutlibro "grün 2020" troviĝas sprita eseo de Britta Loose pri "Esperanto in Europa 2020" .  La germanaj junaj Verduloj havas ampleksan paĝon en Esperanto:  www.gruene-jugend.de/aktuelles/111036.html
kaj paĝon en la germana pri Esperanto: www.gruene-jugend.de/nachrichten/98888.html

2008: AVE organizis laborgrupon ene de la Eŭropa Verda Somer-Universitato fine de Aŭgusto en Frankfurt/Oder & Slubice. Ĝi estis bone vizitata (legu pli en Aveno 33) - ni resoluciis:: 
1-e. Inviti Verdan MEP-on al la Geremek-Grupo de la EP, por kune puŝi rolon de Esperanto en la lingvo-lernado (propedeutika utilo) kaj cele al eŭropa identeco (evidente momente ne aktiva grupo).
2-e. Esperanto estas vivanta lingvo kun propra kulturo (originala kaj tradukita literaturo, teatro-verkoj, kantoj kaj kanzonoj, denaskaj  parolantoj, pacema historio kaj lingva evoluo.
3-e. Postuli ke la Komitato por Kulturo kaj Edukado de la Eŭropa Parlamento mendu sciencan esploron pri la "Kontribuoj de Esperanto al la  Inter-Kultura Dialogo".

2009: Por la Eŭropa Programo 2009 la germanaj Verduloj akceptis la amendoproponon de AVE: "Kulturelle Vielfalt ist lebendig und darf nicht auf reine Folklore oder den Namensschutz von Camembert, Feta und Halloumi reduziert werden. Basis und Ausdruck der kulturellen Vielfalt sind die Sprachen Europas – nicht nur Sprachen der Mehrheitsgesellschaften, sondern auch der Minderheiten sowie Esperanto als internationale Sprache der Völkerverständigung. Mehrsprachigkeit ist stark zu fördern." http://www.gruene.de/fileadmin/user_upload/Dokumente/Europawahlprogramm/
Traduko: "Kultura multeco/diverseco estas vivanta kaj oni ne rajtas redukti ĝin al nura folkloro aŭ al 
protekto de merkataj nomoj kiel Kamemberto, ... La bazo kaj esprimo de la kultura multeco estas la lingvoj de Eŭropo, ne sole la lingvoj de la plimulto-socioj, sed ankaŭ de la minoritatoj kaj krome Esperanto kiel internacia lingvo de la interpopola komunikado. Plurlingveco estas forte subtenenda."

2009: La komuna frakcio de la Verduloj, Regionalistoj kaj Piratoj ricevis 55 seĝojn en la Eŭropa Parlamento: Esperanton scias Reinhard Buetikofer (V) kaj Malgorzata Handzlik (EPP). 

Elkoran dankon al tiuj kiuj agadis kaj voĉonis por la Verduloj. AVE kontaktadas kun la MEP-oj. 
Ni diskutos kiajn paŝojn eblas proponi al ilia frakcio por antaŭenigi la rolon de Esperanto por helpi daŭripove, juste kaj demokrate solvi la EU-Babelan lingvoproblemon.

Krome: AVE ofte tradukas gravajn tekstojn pri ekologio, verda ekonomio, sociala justeco, paco, Homaj kaj Bestaj Rajtoj en Esperanton, ankaŭ por NRO-oj, ekz-e BUND: http://vorort.bund.net/suedlicher-oberrhein/  

Ret-adreso de AVE: ave@verduloj.org ; retejo www.verduloj.org